### Beslutning

Fremsendes til Magistratsafdelingen for Børn og Unge med henblik på udarbejdelse af en indstilling, jf. byrådets vedtagelse i mødet den 19. januar 2022 om magistratsbehandling af forslaget.

 Sagen bedes tilbagesendt byrådet via Magistraten.

**Beslutningsforslag fra Børne- og ungebyrådet**

Vi oplever, at udflugter er vigtige for både elevers faglige udvikling og det sociale sammenhold i en skoleklasse. At deltage i faglige aktiviteter uden for skolen bidrager nemlig ikke kun med ny læring og et nyt perspektiv på undervisningen, men er også med til at skabe og styrke de gode klassefællesskaber og social sammenhæng i klassen.

Desværre er det langt fra alle udskolingsklasser, der har mulighed for eller ressourcer til at tage på udflugter. Vi i Børne- og ungebyrådet oplever, at det især er i udskolingen at antallet af udflugter falder, selvom elever har brug for nye former for læring uden for de vante rammer og muligheden for at styrke sammenholdet i klassen. Vi oplever, at elever lærer bedre, når undervisningen ikke kun foregår inden for klasselokalets fire vægge, men også uden for skolen. Derfor skal vi hjælpe til at flere får mulighed for disse oplevelser.

Der eksisterer få muligheder for, at udskolingsklasserne kan få midler til udflugter. Derfor ønsker vi, at der oprettes en kommunal pulje med det formål, at klasser i udskolingen kan søge om finansiel støtte til at komme på endagsudflugter. Denne har først og fremmest til formål at bidrage til et øget fagligt udbytte for eleverne, men vil også hjælpe til at styrke det sociale fællesskab i klassen.

Forslag:

Vi i Børne- og ungebyrådet foreslår, at der oprettes en kommunal pulje, som udskolingsklasser kan søge til faglige endagsudflugter.

Motivation:

Hverdagene på skolebænken er ofte meget ensformige. Undervisningen foregår på den samme måde i de samme lokaler og i den samme boble af mennesker. Børne- og ungebyrådet mener, at det er sundt at disse rammer for læring udfordres. Vi tror f.eks., at mange klasser vil få mere ud af historieundervisningen ved at lære om Slaget ved [adresse] i 1864 ved det historiske monument, at undervisning om ulighed i samfundsfag vil blive mere aktuel ved at tage på en byvandring med Johan Kristensen eller at måle PH-værdi ved vandet ved [adresse] i biologi, vil skabe bedre forståelse.

Derudover oplever vi, at det er godt for den enkelte klasse at blive rystet sammen på en udflugt, hvor man kan lære sine klassekammerater at kende i nye omgivelser.

Vi mener, at det er vigtigt at have klare rammer for en kommunal pulje til udflugter. Derfor forestiller vi os følgende:

* Det er kun klasser i udskolingen, som kan søge midler fra puljen. Det er vores oplevelse, at det særligt er i denne del af skoletiden, at der er få ture for klasserne. Derudover er det faglige niveau i udskolingen naturligvis højere, og derfor tror vi at det vil være særligt gavnligt at tage ud for at lære.
* Puljen skal støtte dagsture og ikke udflugter over flere dage. På denne måde kan vi sikre at så mange klasser som muligt får gavn af puljen.
* Klasserne skal have mulighed for at søge et beløb pr. elev.
* En klasse kan ikke søge puljen flere gange i løbet af et skoleår.
* Vi ønsker, at puljen først og fremmest uddeles til de skoler og klasser, som ikke har nok midler til at sende deres udskolingsklasser på udflugter.

Vi stiller os naturligvis også til rådighed i udarbejdelsen af retningslinjer for en eventuel pulje.

### Sagens forløb

19-01-2022 Aarhus Byråd
Fremsendes til Magistratsafdelingen for Børn og Unge med henblik på udarbejdelse af en indstilling, jf. byrådets vedtagelse i mødet den 19. januar 2022 om magistratsbehandling af forslaget.

 Sagen bedes tilbagesendt byrådet via Magistraten.